Man in hof ná moord op Gautengse raadslidMapiti Matsena (Foto: Verskaf) ŉ 29-jarige man sal Maandag in die Pretoria-landdroshof verskyn in verband met die moord op die voorsitter van Gauteng se portefeuljekomitee vir gemeenskapsveiligheid. Mapiti Matsena is Woensdagaand in sy huis in Doornpoort, noord van Pretoria, vermoor. Hy is in die bors met ŉ skerp voorwerp gesteek. ŉ Verdagte is Vrydagoggend vir ondervraging ingeneem in verband met die moord. “Na ŉ intensiewe en uitgebreide ondersoek word die verdagte nou van die moord op Matsena aangekla,” het brig. Vishnu Naidoo, nasionale polisiewoordvoerder, gesê. “Hy sal in die hof verskyn op aanklag van moord en sal waarskynlik ook aangekla word van huisroof met die bedoeling om te moor.” Volgens Naidoo is die motief vir die moord nog nie vasgestel nie. Genl. Khehla John Sitole, nasionale polisiekommissaris, het die ondersoekspan geloof vir hul vinnige optrede. Maroela Media het vroeër berig Matsena was Woensdagaand saam met sy vrou en seun in hul huis in Doornpoort toe ’n aanvaller omstreeks 22:52 toegang tot die huis deur ŉ oop glasdeur verkry het. Die aanvaller het Matsena in sy slaapkamer oorval en in sy bors gesteek. Dit is nog nie duidelik waarmee Matsena gesteek is nie. Die aanvaller het daarna gevlug. Matsena se vrou en seun het ongedeerd van die voorval afgekom. Matsena was ook die voormalige adjunkvoorsitter van die ANC in Tshwane en ook ŉ lid van die portefeuljekomitee vir infrastruktuurontwikkeling en eiendomsbestuur van die Gautengse provinsiale wetgewer (GPL).